《谒太平兴国宫》
宋代·喻良能

平生耳满太平名，今日身亲谒太平。
道子画图形未泯，庐君山水眼初明。
雨馀翠滴千峰色，秋半寒生万壑声。
扣石当年开洞府，傥容丹骨到蓬瀛。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。